17.03.2021. Nr.2-4/23

**Rīgas domes Izglītības, kultūras un sporta departamentam**

Kr.Valdemāra iela 5, Rīga, LV-1010

iksd.integracija@riga.lv

**Par kandidāta izvirzīšanu Rīgas domes un**

**nevalstisko organizāciju sadarbības memoranda īstenošanas padomē**

Biedrība “Latvijas SOS Bērnu ciematu asociācija” (turpmāk – Asociācija) ir parakstījusi Rīgas domes un nevalstisko organizāciju sadarbības Memorandu un izvirza tās vadītāju Ilzi Paleju dalībai Rīgas domes un nevalstisko organizāciju sadarbības memoranda īstenošanas padomē.

Asociācija ir sabiedriska organizācija ar sabiedriskā labuma statusu un vairāk nekā 20 gadu pieredzi, kas veic bērnu interešu aizstāvības darbu un nodrošina dažādus sociālos pakalpojumus un programmas:

1. ilgtermiņa ģimenes modeļa aprūpi bez vecāku gādības palikušiem bērniem kopš 1997. gada Īslīces SOS Bērnu ciematā un kopš 2007. gada Valmieras SOS Bērnu ciematā;
2. ilgtermiņa aprūpi jauniešiem vecumā no 15 līdz 24 gadiem Jelgavas SOS Jauniešu mājā;
3. atbalstu un pakalpojumus audžuģimenēm, aizbildņiem un adoptētājiem piecos ārpusģimenes aprūpes atbalsta centros “AIRI vecākiem” Kuldīgā, Bauskā, Valmierā, Gulbenē un Rīgā;
4. sociālā darba pakalpojumus un atbalstu grūtībās nonākušām ģimenēm ar bērniem un jauniešiem SOS Ģimeņu atbalsta centros Rīgā, Bauskā un Valmierā;
5. atbalstu vecākiem ar jaundzimušajiem bērniem programmā “Piedzimstot bērniņam”;
6. psiho-emocionālo atbalstu bērniem, kuri pēkšņi zaudējuši tuvinieku programmā “Kalniem pāri”;
7. preventīvu programmu “Bērnam drošs un draudzīgs bērnudārzs” pirmsskolas izglītības iestādēs pašvaldībās;
8. pieaugušo (sociālās jomas speciālistu) tālākizglītību Asociācijas Izglītības un kompetences centrā.

Asociācijas mērķa grupa ir bērni, kuri ir zaudējuši savu vecāku aprūpi (nodrošinām ģimenes modeļa aprūpi SOS Bērnu ciematos un atbalsta centros “AIRI vecākiem”) un bērni, kuriem pastāv risks zaudēt savu vecāku aprūpi (nodrošinām psihosociālo darbu ģimeņu atbalsta centros).

 I.Paleja Asociācijā darbojās kopš 2006.gada un kopš 2008.gada ir tās direktore, Valdes locekle. Viņas vadībā Asociācija ir īstenojusi vairākas nozīmīgas sadarbības ar Rīgas pilsētas pašvaldību:

* kopš 2008.gada sadarbībā ar Rīgas domes Labklājības departamentu realizēti 6 projekti sociālajā jomā (papildus pakalpojumi Rīgas Sociālā dienesta redzeslokā esošajām sociālā riska ģimenēm) un izglītības jomā (preventīvās programmas “Bērnam drošs un draudzīgs bērnudārzs” ieviešana, šobrīd programmā iesaistījušās 37 Rīgas pirmsskolas izglītības iestādes);
* 2014.gadā Rīgas dome deleģēja Asociācijai funkciju - sociālā darba pakalpojuma sniegšanu ģimenēm ar bērniem (no 2020.gada - 140 ģimenēm mēnesī);
* kopš 2017.gada tiek īstenots sociālā darba pakalpojums ģimenēm ar bērniem, uz kuriem attiecināms Bērnu tiesību aizsardzības likuma 58.pants (no 2018.gada - 30 ģimenēm mēnesī).

Ilze Paleja varētu dot savu ieguldījumu sadarbības memoranda padomē jautājumos par Rīgas pilsētas pašvaldības un nevalstisko organizāciju sadarbības turpmāku attīstību, kā arī sniegt priekšlikumus par jautājumiem par sabiedrības līdzdalības uzlabošanu Rīgā.

Ar cieņu,

Latvijas SOS Bērnu ciematu asociācijas direktore I.Paleja

elina.niemiro@sosbca.lv

67378353

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU